Túrakód: V004\_01 / Táv.: 6,6 km / Frissítve: 2018-08-16

Túranév: Szentes térsége / Felső-Kurca #1 /

 Szentes - 1-es zsilip – Szentes

Leírás:

A 6,6 km-es vízi kirándulás a város határain kívülre az ún. Bikaistállói tiltóhoz vezet, hidakkal sűrűn tagolt szakaszon.

Az út során érdekes perspektívából láthatjuk a környező településrészt, valamint a „vadon” is megmutatja magát egy rövid szakaszon.

*(A túra hosszához mérten kellemetlenül sok átemelésre is szükségünk lehet, a vízállás függvényében.)*

A túrát közepes, vagy annál alacsonyabb vízállás esetén célszerű megvalósítani, az alacsony építésű hidak miatt.
*(A vízállás függvényében 2-8 átemeléssel teljesíthető a program.)*

Kiindulási pontunk a Dózsa-ház mellett található móló
*(24,5 cskm), (úp.: 000iep)*.

Balra felfelé indulva az Ifjúsági Ház hídjával *(24,8 cskm)* találkozunk először. Óvatosan közelítsük meg, meggyőződve arról, hogy biztonságosan átférünk alatta! Innen egy kedvelt városi horgászhelyre jutunk, legyünk tekintettel a sporttársakra!

A közvetlenül előttünk lévő műtárgy a Makai híd *(25,1 cskm)*, mely fél „arasszal” még alacsonyabb az előzőnél. Ez balesetveszélyes lehet, ha nem vagyunk eléggé óvatosak! Ha ezt az akadályt is sikerrel vettük *(szárazon, vagy vízen)* akkor már semmi sem állhat az utunkba, és bizonyosan el fogjuk érni a kórházi hidak csoportját, melyek közül a legtávolabbi a Mentők hídja *(25,7 cskm)*. Addig azonban még átsiklunk a Kiss Zsigmond utcai híd *(25,5 cskm)*, valamint újabb két gyaloghíd alatt *(25,6 cskm, 25,7 cskm)*, melyek közül az első különlegesen szép építmény.
Ha itt partra szállunk, megtekinthetjük a közelben található „Kis makrancos” szobrot *(úp.: 002latv)*, vagy a vízről is látható érdekes pagodát. *(Ez a két híd és a vízállás is kiszállásra és átemelésre kényszerítheti a túrázót! A part alacsony és füves.)*
Ne feledjük, hogy a kórház területén vagyunk, ennek megfelelően viselkedjünk!

Az intézmény területét elhagyva uszadékfogó állja utunkat
*(úp.: 003atemp)*, melynél átemelés szükséges *(felette, vagy mellette)*. Kicsivel feljebb, a Szalai utcai híd *(26,1 cskm)*, közelében a Bali híd *(26,2 cskm)* alatt siklunk át, melyből az utóbbi mély „meghajlásra” kényszeríti a túrázót. A sok híd után végre kihúzhatjuk magunkat. Az előttük álló lakott területi szakaszon, bal oldalról a vízig futó telkek mentén haladunk. A vízről is látható épületek közül kiérve hirtelen csöppenünk a „vadonba”. Itt már sűrű nádas övezi a partokat, és az élővilág is változatosabbá, nyüzsgőbbé válik. Élvezzük ki alaposan a túránknak ezt a részét!
Odébb ismét híd, mögötte zsilip kerül látómezőnkbe *(27,8 cskm)*: ez utóbbi már túránk fordulópontját jelenti *(úp.: 001ford)*. A híd alatt van lehetőség kiszállásra, habár némi rutint igényel a kikötés.

A pihenőt követően visszafelé evezve is legyük óvatosak a veszélyes helyeken!

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*